b'\n_START_ARTICLE_\nViktor Birsa (kmet)\n_START_SECTION_\n\xc5\xbdivljenje in delo\n_START_PARAGRAPH_\nLjudsko in 2-letno kmetijsko \xc5\xa1olo je obiskoval v Rihemberku (sedaj Branik). Jeseni 1928 je v Rihemberku ustanovil in vodil 4 tajne celice organizacije TIGR. Prepovedano literaturo in ostali ilegalni material je dobival od Zorka Jelin\xc4\x8di\xc4\x8da in drugih tigrovcev. Ob ustrelitvi Vladimira Gortana je 17. oktobra 1929 organiziral razdeljevanje njegovih slik in pisanje protifa\xc5\xa1isti\xc4\x8dnih gesel po zidovih. Jeseni 1929 je v Tomaju organiziral sestanek 20 udele\xc5\xbeencev iz Trsta, Proseka in drugih kra\xc5\xa1kih vasi z oboro\xc5\xbeeno trojko iz Ljubljane. Marca 1930 je organiziral nabavo 50 litrov bencina s katerim naj bi po\xc5\xbegali \xc5\xa1ole v Spodnji Branici, \xc5\xa0krbini, Zgoniku in Proseku, \xc4\x8desar pa zaradi ovir niso izvedli. Organiziral je ve\xc4\x8d politi\xc4\x8dnih izletov. Ohranjena je fotografija posneta avgusta 1933 z izleta 16-tih tigrovcev na Kucelj. 5. septembra 1933 je ob tretji obletnici smrti bazovi\xc5\xa1kih \xc5\xbertev organiziral in izvedel za\xc5\xbeig dveh kresov in 4 mo\xc4\x8dne eksplozije v okolici Rihenberka. Bil je pod stalnim policijskim nadzorom, doma je imel ve\xc4\x8d hi\xc5\xa1nih preiskav in bil ve\xc4\x8dkrat priprt. Pred posebnim sodi\xc5\xa1\xc4\x8dem za za\xc5\xa1\xc4\x8dito dr\xc5\xbeave v Rimu je bil obsojen na ve\xc4\x8d let zapora. Po vrnitvi domov je bil v letih 1937\xe2\x88\x921940 pod strogim policijskim nadzorom in junija 1940 ponovno aretiran ter interniran na otok Ventotone (Pontinsko oto\xc4\x8dje). Tu se je sre\xc4\x8dal s Sandrom Pertinijem, ki ga je kot predsednik republike Italije, ko je oktobra 1979 obiskal Jugoslavijo, povabil na sre\xc4\x8danje v Dubrovnik in ga odlikoval z redom\xc2\xa0\xc2\xbbCommendatore\xc2\xab. Po kapitulaciji Italije se je septembra 1943 vrnil domov in za Osvobodilno fronto delal do konca vojne.'